b'\n_START_ARTICLE_\nOtavita\n_START_SECTION_\nCaracter\xc3\xadstiques\n_START_PARAGRAPH_\n\xc3\x89s un carbonat de cadmi, anhidre. \xc3\x89s l\'equivalent amb cati\xc3\xb3 de cadmi de la calcita, amb la qual n\'\xc3\xa9s isoestructural, i pertany al grup amb el mateix nom. Cristal\xc2\xb7litza en el sistema trigonal, formant habitualment crostes de petits cristalls rombo\xc3\xa8drics. Els seus cristalls solen presentar intercreixements amb els cristalls de smithsonita (ZnCO\xe2\x82\x83). La seva duresa a l\'escala de Mohs es troba entre 3,5 i 4._NEWLINE_Segons la classificaci\xc3\xb3 de Nickel-Strunz, l\'otavita pertany a "05.AB: Carbonats sense anions addicionals, sense H\xe2\x82\x82O, alcalinoterris (i altres M\xc2\xb2\xe2\x81\xba)" juntament amb els seg\xc3\xbcents minerals: calcita, gaspeita, magnesita, rodocrosita, siderita, smithsonita, esferocobaltita, ankerita, dolomita, kutnohorita, minrecordita, aragonita, cerussita, estroncianita, witherita, vaterita, huntita, norsethita, alstonita, olekminskita, paralstonita, baritocalcita, carbocernaita, benstonita i juangodoyita.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral d\'aparici\xc3\xb3 rara, que es forma com a mineral secundari a la zona d\'oxidaci\xc3\xb3 dels jaciments hidrotermals d\'altres minerals del cadmi. Sol trobar-se associada a altres minerals com: smithsonita, cerussita, hidrozincita, hemimorfita, atzurita, malaquita, rosasita, olivenita, piromorfita, calcita o fluorita.'